થોડા સમય પહેલાં હિન્દીમાં એક મહત્ત્વપૂર્ણ દસ્તાવેજી​ પુસ્તક પ્રગટ થયું છે : ‘આપાત્ કાલ – એક ડાયરી’. આપાત્ કાલ એટલે કટોકટીકાળ. અંગ્રેજીમાં કહીશું - ઇમર્જન્સી. ઇન્દિરા ગાંધીએ ૨૫મી જૂન ૧૯૭૫ના રોજ લાદેલી કટોકટી કાળી ટીલી રૂપ છે. એ દિવસોની આસપાસના ગાળામાં લખાયેલી આ ડાયરી જાણે સીધી પ્રધાનમંત્રીના કાર્યાલયમાંથી જ આવે છે, કેમ કે એના લેખક બિશન ટંડન એ વખતે વડાપ્રધાનના કાર્યાલયમાં સંયુક્ત સચિવનો મહત્ત્વનો હોદો સંભાળતા હતા.